Forslag 1:

Asger Törnquist foreslår:

For at sikre bedre udnyttelse af banerne i dagtimer på hverdage, og for at bringe yderligere indtægter til klubben, vil jeg foreslå at der åbnes for en udvidet medlemsskabstype, hvor man mod betaling af et beløb, f. eks. 50% ekstra af alm. medlemskab (dvs. cirka 900 kr) kan få lov at have to åbne bookinger ad gangen i udendørssæsonen, **så længe den ene booking er uden for prime time (!)**. Det kunne f.eks. betyde mellem 10 og 16 på hverdage, samt fredag og lørdag efter kl. 18.

Sagen er, at de medlemmer, der som mig selv har mulighed for at spille i dagtimerne på hverdage, ofte spiller 2 timer, da der ofte er mange baner ledige i dagtimerne, og man kan booke den næste banetime lige efter starten på den første. Men det ville være rart hvis man kunne have sikret sig de to timer i forvejen. Desuden kan KTK lige så godt tjene de ekstra penge på de spillere, der ønsker at betale for muligheden for at booke 2 timer, hvor den ene altså er uden for ”prime time”.

Det præcise beløb dette udvidede medlemskab skal koste, og hvilke timer det skal give adgang til en ekstra åben booking i må diskuteres. Mit forslag ovenfor er blot et oplæg.

Forslag 2:

Asger Törnquist foreslår:

Aftalen med WannaSport opsiges eller begrænses til tidspunkter udenfor "prime time". Som bekendt er der ofte travlt på banerne i klubben om aftenen på hverdage. Der er mange aftener hvor jeg har oplevet af mange baner er booket af WannaSport, og jeg synes de baner skal gå til klubbens egne medlemmer.

Man kan eventuelt vælge at begrænse WannaSport til dagtimerne før kl. 16, hvis man ikke vil opsige aftalen fuldkomment.

Opsiges aftalen ikke, så bør det dog så indskærpes overfor WannaSport at banerne skal behandles ordentligt (vandes og fejes, og man skal bruge ordentligt fodtøj). Det er nemlig også et problem med WannaSports brugere, at de ikke ved hvordan man skal vedligeholde en grusbane.

Forslag 3:

Hanne Madsen foreslår:

Hvis et medlem har reserveret en bane sammen med en gæst, og banen ikke kan benyttes pga. vand på banen efter regnvejr, refunderer klubben beløbet ved at overføre det betalte beløb til medlemmets konto i systemet indenfor 14 dage, hvis medlemmet via klubbens mail anmoder herom.

*Det kan virke som en detalje, som jeg ikke bør ulejlige generalforsamlingen med. Men baggrunden for forslaget er, at jeg reserverede bane 11 sammen med en gæst. Banen stod under vand, da vi skulle spille, hvorfor jeg annullerede reservationen og reserverede bane 2, som kunne benyttes. Gebyret for gæsten, kr. 70 blev derfor betalt to gange. Jeg anså det for en formalitet, at få kr. 70 refunderet af klubben.*

*Dette viste sig imidlertid ikke at være tilfældet, da klubben ikke ville refundere beløbet, fordi administrationen ville blive for besværlig. Jeg fik at vide, at jeg kunne rejse det som forslag for generalforsamlingen.*

Forslag 4:

Hugo Steinmetz foreslår:

Jeg skal anmode om at der til generalforsamlingen behandles et forslag fra min side om, at der findes en ny restauratør til at forpagte eller stå for cafeen i klubben.

Samtidig ønskes behandlet et forslag om, at klubben får indflydelse på hvordan området som cafeen råder over bliver indrettet, samt på hvilken måde den drives.

Som underpunkter kan jeg nævne, at det er min opfattelse at hele indretningen og måden cafeen drives på ikke er befordrende for et godt socialt liv i klubben. Hegnet rundt om cafeområdet og de meget umage bænke/borde bør udskiftes med hyggelige borde og stole til at slappe af i. Endvidere er det fremmedgørende med skilte, som fortæller, alt det man ikke må - herunder spise sin madpakke osv osv.

Vi har en helt unik chance for et godt socialt liv i klubben i og med arealerne er så skønne som de er. Men nærmest ingen benytter sig af det.

Jeg har i andre klubber observeret en helt anden stemning og socialt liv - herunder grillhygge og almindelig afslapning efter kampene, men det er nærmest fraværende i KTK. Min antagelse er, at det skyldes den meget uvelkomne indretning m.m.